Andres Metspalu

Andres Metspalu (sündinud 11. märtsil 1951 Lääne-Virumaal) on eesti geeniteadlane ja Eesti Teaduste Akadeemia liige, Tartu Ülikooli Genoomika Instituudi genoomika ja biopankade professor ja Eesti Geenivaramu juhataja ning Tartu Ülikooli Molekulaar- ja Rakubioloogia Instituudi biotehnoloogia professor.

Elukäik
1969. aastal lõpetas ta Rakke Keskkooli ja 1976. aastal Tartu Riikliku Ülikooli arstiteaduskonna ravi erialal. Bioloogiakandidaadi väitekirja kaitses ta 1979. aastal Ukraina TA Molekulaargeneetika Instituudis Kiievis.

Alustanud teadlaskarjääri 1976. aastal Tartu Riikliku Ülikooli molekulaarbioloogia uurimisgrupi nooremteadurina, jätkas ta 1982. aastast vanemteaduri ning 1985. aastast üld- ja molekulaarpatoloogia instituudi geeniekspressiooni labori juhatajana. 

Aastatel 1986–1992 oli Andres Metspalu Eesti Biokeskuse teadusdirektor, 1992. aastast siiani on ta olnud molekulaar- ja rakubioloogia instituudi biotehnoloogia professor ja õppetooli juhataja ning 1996–2007 Tartu Ülikooli Kliinikumi ühendlabori molekulaardiagnostika keskuse juhataja. 

Alates 2008 on Andres Metspalu Tartu Ülikooli Eesti Geenivaramu juhataja, 2018–2020 Tartu Ülikooli genoomika ja biopankade juhtivteadur ning alates 2021 on ta Tartu Ülikooli genoomika ja biopankade professor. 

Aastatel 1993–1994 viibis ta külalisprofessorina Baylori Meditsiinikolledžis (Houston, USA) ning 2000. aastal külalisteadurina WHO Rahvusvahelises vähiuurimiskeskuses (Lyon, Prantsusmaa).

Eesti Teaduste Akadeemia liikmeks biotehnoloogia alal valiti Andres Metspalu 2010. aastal.

Tartu Ülikooli valitsuse liige (2012–2016). 

Ta on Pärnu Jahtklubi ja Tartu Rotary Klubi liige.

Teadustegevus

Huvi DNA, geenide ja ribosoomide vastu sai alguse juba keskkoolipäevil, kuid lõplik otsus molekulaarbioloogia kasuks langes neljandal semestril, mil ülikoolis algasid akadeemik Artur Linnu biokeemia praktikumid. 1981. aastal oli Metspalul võimalus töötada teadurina Columbia ja Yale’i ülikoolis USAs. Ameerikast naastes sai ta kogutud teadmisi rakendada Tartu Ülikooli molekulaarbioloogia laboris, kuhu hangiti uue põlvkonna seadmed ning hakati tegema moodsat geeniteadust.

Andres Metspalu peamised uurimissuunad on genoomika ja geenitehnoloogia, inimgenoomi varieerumise uurimise meetodid suurtes geenipankades; mendeliaalsete ja komplekshaiguste geneetika, seosed geenide, keskkonnategurite, elustiili ja inimese tervisliku seisundi vahel; molekulaardiagnostika ja geenianalüüsi tehnoloogiline arendamine, DNA kiibitehnoloogia. Teadustööd tehes püüab ta silmas pidada tulemuste kiiret paktikasse jõudmist. Sel eesmärgil asutas Metspalu koos kolleegidega firma Asper Biotech, mis tegeleb geenitestide väljatöötamise ja geenianalüüsiga. Siin sai kasutusele võtta värskelt patenteeritud instrumendid.

Andres Metspalu on üks Eesti geenitehnoloogia rajajaid. Ta on juurutanud Tartu Ülikooli kliinikumis molekulaardiagnostika, algatanud ülemaailmse biopankade konsortsiumi ning Eesti Geenivaramu projekti, millest on võrsunud Eesti Biopank ja Tartu Ülikooli genoomika instituut. Eesti Geenivaramu andmeid on kaasatud kümnetesse ja sadadesse komplekshaiguste päriliku komponendi uuringutesse. Selle töö tulemusel on Andres Metspalu pääsenud maailma mõjukamate loodus- ja sotsiaalteadlaste hulka.

Teaduskorralduslik tegevus
Andres Metspalu tegutseb teadusorganisatsioonides nii Eestis kui ka välismaal. Ta on Eesti Inimgeneetika Ühingu algataja ja juhatuse liige ja Genoomika Tippkeskuse juhtkomitee liige, samuti Euroopa Inimesegeneetika Ühingu juhtkomitee, Inimese Genoomi Organisatsiooni, Ameerika Inimesegeneetika Ühingu ning ScanBalt Akadeemia liige, mitme rahvusvahelise ekspertpaneeli ekspert ja juhataja ning rahvusvaheliste teadusajakirjade toimetuskolleegiumi liige.

Tunnustus
Kolmel korral on Andres Metspalu pälvinud riigi teaduspreemia (1980 Nõukogude Eesti preemia teaduse, tehnika ja tootmise alal autorite kollektiivile A. Lind (kollektiivi juht), M. Relve, A. Metspalu, M. Saarma, M. Ustav, R. Villems valgu biosünteesisüsteemi struktuuri alaste tööde tsükli eest, 2003 riigi teaduspreemia – aastapreemia arstiteaduse valdkonnas genoomiuuringute eest ning 2020 teaduspreemia olulise sotsiaal-majandusliku mõjuga innovaatilise tooteni viinud teaduslikul avastusel põhineva teadus-ja arendustöö eest).
2001 – Eesti Punase Risti III klassi teenetemärk
2002 – Prix de la Garantie Medicale et Chirurgicale, France
2003 – L’Orde des Palmes Académiques, Chevalier (Prantsusmaa)
2006 – Tartu Ülikooli väike medal
2010 – Tartu Ülikooli raefondi preemia
2006 – valiti Leedu Laborimeditsiini Ühingu auliikmeks
2010 – Vilniuse Ülikooli audoktor
2015 – Tartu linna aukodanik ja Tartu Suurtähe kavaler
2016 – Tartu Ülikooli suur medal
2017 – Balti Assamblee teaduspreemia
2018 – Auhind "Elutöö geneetikuna"
2019 – aasta eurooplane
2020 – teenetemärk „100 semestrit Tartu Ülikoolis“
2020 – Eesti Vabariigi teaduspreemia väljapaistva avastuse eest

Isiklikku 
Andres Metspalu poeg Mait Metspalu on samuti geeniteadlane.

Viited

Välislingid
 
 Andres Metspalu TA kodulehel

Eesti geneetikud
Tartu Ülikooli loodus- ja täppisteaduste valdkonna professorid
Eesti Teaduste Akadeemia liikmed
Tartu Ülikooli arstiteaduskonna vilistlased
Tartu aukodanikud
Eesti Punase Risti III klassi teenetemärgi kavalerid
Sündinud 1951